钦定古今图书集成/方舆汇编/职方典/第1360卷 > 《观山记》郑之恍
## 钦定古今图书集成/方舆汇编/职方典/第1360卷 > 《观山记》郑之恍

山以观名，志目也。山以水为目，则水亦得以鉴名。水
昼夜不离乎山，山之须眉毛发、精神色泽，水得而见
之，而山亦因以自观。夫古今旦暮，风雨晦明，其色态
变幻之不得自主也，有如斯矣。游兹山者，必渡鉴江，
乃得登山。其为韵游、俗游、“喧”游、“肃”游、“神”游、“迹游”，游不
一种，而水先知之，山不问也。山不甚险峻，旋曲而上
可数十武，亭阁荒赘无次，寺宇亦欠精严。惟道左数
竿竹，清阴矫厉，谷气寒人。再上，得两松，磊砢疏放而
已。最奇者，波罗蜜一二株，不花而实，似碧而黄，若枕
若瓠，亦瘿亦瘤。竟不知当时何以冒名。《波若行》中，岂
《牟尼珠》现身，古绝、痴绝，不可思议，虽波若亦袭其号
耶？凡此皆山之须眉毛发、精神色泽“之所存，而不能
逃乎人与水之观也。山有井无泉，石如灶无釜，井名
玉，灶名丹，皆曰此潘仙修炼之山也。”夫山而有仙，则
何不以鉴水为井，观山为灶，而须此蛙之窟，樵之爨
为？今而后吾知所以观山矣。山去城止，间一水，俯视
城郭人物楼台，一盘托献，正如肴品错列，簠簋杂陈，
而市烟腾勃，则蒸燔气升也。予戏谓客曰：“穷口腹之
欲，非大烹不饱。若将挹鉴江之水，炊丹灶之火，取大
盘肴和而煮之，仅足当酒豪一嚼，但不可饕餮餐尽
山精石髓耳。噫嘻！吾有口山，有目山，其有以观我也。”